b'\n_START_ARTICLE_\nSlovenska \xc5\xa1kofovska konferenca\n_START_PARAGRAPH_\nSlovenska \xc5\xa1kofovska konferenca, s kratico S\xc5\xa0K, je najvi\xc5\xa1ja ustanova Rimskokatoli\xc5\xa1ke cerkve v Sloveniji, ki zdru\xc5\xbeuje \xc5\xa1kofe vseh \xc5\xa1estih slovenskih \xc5\xa1kofij: Nad\xc5\xa1kofija Ljubljana, Nad\xc5\xa1kofija Maribor, \xc5\xa0kofija Koper, \xc5\xa0kofija Novo mesto, \xc5\xa0kofija Celje, \xc5\xa0kofija Murska Sobota. Ozemlje S\xc5\xa0K sovpada z mejami Republike Slovenije._NEWLINE_\xc5\xa0kofovska konferenca je zbor \xc5\xa1kofov dolo\xc4\x8denega naroda ali ozemlja, ki v medsebojni edinosti, hierarhi\xc4\x8dni povezanosti z rimskim pape\xc5\xbeem in v skladu z Zakonikom cerkvenega prava (kanoni 447\xe2\x80\x93459), statutom in drugimi pravnimi normami izvr\xc5\xa1ujejo pastoralno slu\xc5\xbebo v dobro vernikov tega ozemlja. \xc5\xa0kofovska konferenca se obi\xc4\x8dajno ustanavlja za uspe\xc5\xa1nej\xc5\xa1e izvajanje apostolata in pastoralnih nalog za obmo\xc4\x8dje vseh \xc5\xa1kofij istega naroda, lahko pa tudi za \xc5\xa1ir\xc5\xa1e ali o\xc5\xbeje obmo\xc4\x8dje kot je narodno ozemlje. \xc5\xa0kofovska konferenca\xc2\xa0je zbor \xc5\xa1kofov Katoli\xc5\xa1ke Cerkve dolo\xc4\x8denega naroda ali ozemlja, v okviru katerega \xc5\xa1kofje opravljajo svoje poslanstvo v obliki pastoralne, bogoslu\xc5\xbene, katehetske in drugih dejavnosti.\xc2\xa0Po statutu so \xc4\x8dlani S\xc5\xa0K vsi krajevni in pomo\xc5\xbeni \xc5\xa1kofje, ki jim je v okviru lastne \xc5\xa1kofije zaupano posebno poslanstvo.\n_START_SECTION_\nZgodovina\n_START_PARAGRAPH_\nSlovenska \xc5\xa1kofovska konferenca je bila ustanovljena 19. februarja 1993. Pred tem so bili slovenski \xc5\xa1kofje skupaj z drugimi \xc5\xa1kofi na podro\xc4\x8dju nekdanje Jugoslavije povezani v Jugoslovansko \xc5\xa1kofovsko konferenco, znotraj katere je bila 20. junija 1983 ustanovljena Slovenska pokrajinska \xc5\xa1kofovska konferenca._NEWLINE_Slovenski \xc5\xa1kofje so na seji 25. julija 1992 pripravili osnutek statuta samostojne Slovenske \xc5\xa1kofovske konference. Pape\xc5\xbe Janez Pavel II. (1978\xe2\x80\x932005) je po pridobitvi pozitivnega mnenja Kongregacije za \xc5\xa1kofe in Urada za odnose z dr\xc5\xbeavami pri Dr\xc5\xbeavnem tajni\xc5\xa1tvu Svetega sede\xc5\xbea 19. februarja 1993 v skladu z normami in dolo\xc4\x8dbami cerkvenega prava potrdil statut samostojne Slovenske \xc5\xa1kofovske konference, 20. februarja 1993 pa je vatikanska Kongregacija za \xc5\xa1kofe izdala dekret o njeni ustanovitvi. Katoli\xc5\xa1ka Cerkev v Sloveniji je s tem pridobila ve\xc4\x8djo pravno trdnost in samostojnost. Pape\xc5\xbe Benedikt XVI. je 7. aprila 2006 v Cerkvi na Slovenskem ustanovil tri nove \xc5\xa1kofije (Celje, Murska Sobota in Novo mesto). Dotedanjo \xc5\xa0kofijo Maribor je povzdignil v nad\xc5\xa1kofijo in ustanovil Metropolijo Maribor ter tako preoblikoval dotlej enotno cerkveno pokrajino v Sloveniji. Na novo imenovani \xc5\xa1kofje so bili maja in junija 2006 tudi ume\xc5\xa1\xc4\x8deni._NEWLINE_Slovenski \xc5\xa1kofje so opravili obisk\xc2\xa0ad limina apostolorum\xc2\xa0aprila 2001 ter januarja 2008. Obisk\xc2\xa0ad limina\xc2\xa0je dol\xc5\xbenost, ki je nalo\xc5\xbeena \xc5\xa1kofom osebno in izhaja iz stare navade, ki jo je v dana\xc5\xa1nji obliki z odlokom dolo\xc4\x8dil pape\xc5\xbe pape\xc5\xbe Pij X. 31. decembra 1909. Dol\xc5\xbenost vklju\xc4\x8duje obvezo \xc5\xa1kofov obiskati grobove apostolov svetega Petra in Pavla ter se predstaviti pape\xc5\xbeu, kar je izraz spo\xc5\xa1tovanja in \xc5\xa1kofovskega bratstva, dokaz vdanosti in pokor\xc5\xa1\xc4\x8dine, ter hvale\xc5\xbenost apostolskemu sede\xc5\xbeu za pomo\xc4\x8d pri vodenju krajevne Cerkve. \xc5\xa0kofje so dol\xc5\xbeni opraviti obisk\xc2\xa0ad limina\xc2\xa0vsakih pet let oz. kakor dolo\xc4\x8di Sveti sede\xc5\xbe._NEWLINE_Statut S\xc5\xa0K ureja naravo in namene \xc5\xa1kofovske konference, plenarna zasedanja, dolo\xc4\x8da stalni svet \xc5\xa1kofov, naloge tajni\xc5\xa1tva ter druge slu\xc5\xbebe in komisije, ki po presoji konference zagotavljajo u\xc4\x8dinkovitej\xc5\xa1e delovanje.\n_START_SECTION_\n\xc4\x8clani\n_START_PARAGRAPH_\n\xc4\x8clani \xc5\xa1kofovske konference so vsi krajevni \xc5\xa1kofje dolo\xc4\x8denega zemljepisnega ali cerkveno-upravnega podro\xc4\x8dja. Poleg njih pa tudi \xc5\xa1kofje pomo\xc4\x8dniki, pomo\xc5\xbeni \xc5\xa1kofje in naslovni \xc5\xa1kofje, ki sta jima Sveti sede\xc5\xbe ali \xc5\xa1kofovska konferenca zaupala dolo\xc4\x8deno nalogo na tem ozemlju. Drugi naslovni \xc5\xa1kofje in apostolski nuncij niso njeni \xc4\x8dlani._NEWLINE_Na plenarnih zasedanjih \xc5\xa1kofovske konference imajo po dolo\xc4\x8dilu statuta S\xc5\xa0K odlo\xc4\x8dujo\xc4\x8d glas vsi \xc4\x8dlani konference. Upokojeni \xc5\xa1kofje so lahko vabljeni na plenarna zasedanja konference, vendar nimajo odlo\xc4\x8dujo\xc4\x8dega glasu._NEWLINE_Vsaka konferenca izvoli predsednika in podpredsednika ter generalnega tajnika. Po dolo\xc4\x8dbi statuta S\xc5\xa0K je predsednik lahko le \xc5\xa1kof ordinarij, ki je za to funkcijo izvoljen. Predsednik vodi plenarna zasedanja in stalni svet \xc5\xa1kofov S\xc5\xa0K. Statut dolo\xc4\x8da tudi funkcijo podpredsednika (opravlja nalogo predsednika, kadar je ta zakonito zadr\xc5\xbean) in generalnega tajnika. Generalni tajnik ni \xc4\x8dlan konference, je pa vedno navzo\xc4\x8d na zasedanjih. Trenutni generalni tajnik Slovenske \xc5\xa1kofovske konference je fran\xc4\x8di\xc5\xa1kan Tadej Strehovec.\n_START_SECTION_\nOdli\xc4\x8dje sv. Cirila in Metoda\n_START_PARAGRAPH_\n\xc4\x8clani\xc2\xa0Slovenske pokrajinske \xc5\xa1kofovske konference\xc2\xa0(SP\xc5\xa0K) so 18. junija 1985 sprejeli sklep o cerkvenem odlikovanju za zvesto slu\xc5\xbeenje Cerkvi na Slovenskem. Odlikovanje, sestavljeno iz okrogle bronaste plakete z reliefno podobo sv. Cirila in Metoda in diplome, se podeljuje osebam ali ustanovam, ki so se izkazale s posebnim zvestim slu\xc5\xbeenjem Cerkvi med Slovenci. Odlikovanec ima pravico, da eden od slovenskih \xc5\xa1kofov zanj opravi pogrebno sv. ma\xc5\xa1o po krajevni navadi in vodi pogrebne obrede, \xc4\x8de svojci pravo\xc4\x8dasno obvestijo \xc5\xa1kofa, v \xc4\x8digar \xc5\xa1kofiji bo pokop.'